CELEX: 52008XG1213(04)
Language: mt
Date: 2008-11-20 00:00:00
Title: Konklużjonijiet tal-Kunsill ta' l- 20 ta’ Novembru 2008 dwar il-bibljoteka diġitali Ewropea EUROPEANA

13.12.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 319/18
            
         Konklużjonijiet tal-Kunsill ta' l-20 ta’ Novembru 2008 dwar il-bibljoteka diġitali Ewropea EUROPEANA
   (2008/C 319/07)
   IL-KUNSILL TAL-UNJONI EWROPEA,
   WAQT LI JIKKUNSIDRA li:
   
               —
            
            
               il-ħolqien tal-bibljoteka diġitali Ewropea EUROPEANA, punt ta' aċċess online multilingwistiku komuni għal materjal kulturali diġitali tal-Ewropa kollha (kotba, gazzetti, ritratti, xogħlijiet ċinematografiċi u awdjoviżwali, dokumenti tal-arkivji, opri f'mużewijiet, patrimonju monumentali u arkeoloġiku, eċċ.), jikkostitwixxi opportunità formidabbli biex jiġi apprezzat il-patrimonju kulturali tal-Istati Membri u jingħata aċċess għalih mill-pubbliku kollu,
            
         
               —
            
            
               b'mod aktar ġenerali, id-diġitalizzazzjoni u l-aċċessibbiltà online tal-materjal kulturali tal-Istati Membri u l-konservazzjoni diġitali huma essenzjali għall-apprezzament tal-patrimonju kulturali, għad-dinamiżmu tal-ħolqien tal-kontenut u għall-iżvilupp ta' servizzi ġodda online; hija tikkontribwixxi għad-demokratizzazzjoni tal-aċċess għall-kultura u għall-għarfien u għall-iżvilupp tas-soċjetà tal-informazzjoni u tal-ekonomija bbażata fuq l-għarfien,
            
         
               1.
            
            
               JISSOTTOLINJA:
               
                           —
                        
                        
                           l-interess tiegħu għall-objettivi, l-azzjonijiet u l-iskadenzi ddefiniti, abbażi tar-rakkomandazzjoni tal-Kummissjoni tal-24 ta' Awwissu 2006 (1), fil-Konklużjonijiet tiegħu tat-13 ta' Novembru 2006 rigward id-diġitalizzazzjoni u l-aċċessibbiltà online ta' materjal kulturali u l-konservazzjoni diġitali (2),
                        
                     
                           —
                        
                        
                           l-importanza li ssir ħidma fil-qasam tad-diġitalizzazzjoni, tal-konservazzjoni u tal-provvista tal-kontenut fir-rispett tal-leġislazzjoni Komunitarja u internazzjonali dwar il-proprjetà intellettwali,
                        
                     
         
               2.
            
            
               JILQA' b'interess:
               
                           —
                        
                        
                           ir-riżoluzzjoni tal-Parlament Ewropew tas-27 ta' Settembru 2007 dwar “i2010: lejn bibljoteka diġitali Ewropea” (3),
                        
                     
                           —
                        
                        
                           il-komunikazzjoni tal-Kummissjoni tat-3 ta' Jannar 2008 dwar il-“kontenut kreattiv online fis-suq uniku”,
                        
                     
                           —
                        
                        
                           u l-komunikazzjoni tal-Kummissjoni tal-11 ta' Awwissu 2008 intitolata “Il-wirt kulturali tal-Ewropa permezz ta' klikk tal-maws — Progress li twettaq fl-Unjoni Ewropea fil-qasam diġitali u l-aċċessibbiltà online ta' materjal kulturali u ta' konservazzjoni diġitali” (4), li tenfasizza l-progress li sar fl-implimentazzjoni tar-rakkomandazzjoni tal-Kummissjoni u tal-Konklużjonijiet tal-Kunsill tal-2006, filwaqt li jiġu nnutati diverġenzi kbar fl-istat tal-progress rigward il-proċessi li għaddejjin fl-Istati Membri,
                        
                     
         
               3.
            
            
               JINNOTA b'sodisfazzjon:
               
                           —
                        
                        
                           l-istabbiliment progressiv tal-bibljoteka diġitali Ewropea EUROPEANA, li rriżultat fil-ħolqien tal-fondazzjoni ta' dritt Olandiż “bibljoteka diġitali Ewropea” fit-8 ta' Novembru 2007 u t-tnedija tal-prototip fl-20 ta' Novembru 2008,
                        
                     
                           —
                        
                        
                           l-impenn tal-Istati Membri, tal-istituzzjonijiet kulturali u b'mod aktar ġenerali tal-professjonisti fil-proċess tad-diġitalizzazzjoni u tal-aċċessibbiltà online ta' materjal kulturali u ta' konservazzjoni diġitali,
                        
                     
                           —
                        
                        
                           l-appoġġ tal-Kummissjoni għal dan il-proġett u b'mod aktar ġenerali għall-proċessi ta' diġitalizzazzjoni, b'mod partikolari permezz tal-programm eContent+ u s-7 programm kwadru għar-riċerka u l-iżvilupp teknoloġiku, l-istabbiliment fl-2007 ta' Grupp ta' Esperti tal-Istati Membri dwar id-Diġitalizzazzjoni u l-Konservazzjoni Diġitali (5) u fl-2006 ta' Grupp ta' Esperti ta' Livell Għoli (6), jew saħansitra t-tnedija ta' studji (7),
                        
                     
                           —
                        
                        
                           il-konklużjoni fl-4 ta' Ġunju 2008 mir-rappreżentanti tal-bibljoteki, tal-arkivji, tal-arkivji awdjoviżwali u tal-persuni intitolati, taħt l-awspiċju tal-Kummissjoni, ta' ftehim dwar linji gwida fil-qasam ta' riċerka diliġenti għax-xogħlijiet orfni.
                        
                     
         
               4.
            
            
               JEMMEN li s-suċċess u s-sostenibbiltà ta' EUROPEANA u, b'mod aktar ġenerali, tal-proċessi ta' diġitalizzazzjoni u l-aċċessibiltà online tal-materjal kulturali u l-konservazzjoni diġitali mwettqa fl-Istati Membri jimplikaw:
               
                           —
                        
                        
                           appoġġ attiv u sostnut għad-diġitalizzazzjoni u l-aċċessibbiltà online ta' materjal kulturali u għall-konservazzjoni diġitali, sabiex tiġi iggarantita offerta diversifikat u ta' kwalità, li tirrappreżenta d-diversità kulturali u lingwistika u r-rikezza tal-patrimonju intelletwali tal-Unjoni,
                        
                     
                           —
                        
                        
                           it-tkomplija tat-tħejjija ta' soluzzjonijiet prattiċi miftiehma u konformi mad-dritt tal-awtur u drittijiet relatati, bil-ħsieb li jiġi kkontribwit għall-aċċessibbiltà online il-materjal kulturali l-aktar wiesa',
                        
                     
                           —
                        
                        
                           l-iżvilupp ta' teknoloġiji li jiżguraw il-konservazzjoni diġitali għall-perijodu fit-tul, l-interoperabbiltà tas-sistemi tal-aċċess għall-kontenut, navigazzjoni u disponibbiltà multilingwa ta' dan il-kontenut, u servizzi diversifikati u ta' kwalità liċ-ċittadini,
                        
                     
                           —
                        
                        
                           id-definizzjoni ta' mudell ekonomiku perenni ta' EUROPEANA u l-appoġġ dewwiemi tal-partijiet kollha interessati — l-istituzzjonijiet kulturali, il-professjonisti, l-Istati Membri u l-Kummissjoni.
                        
                     
         
               5.
            
            
               JISTIEDEN LILL-ISTATI MEMBRI biex:
               
                           —
                        
                        
                           ikomplu b'mod attiv u sostnut l-implimentazzjoni tal-istrateġiji u l-objettivi nazzjonali tagħhom żviluppati f'konformita mal-konklużjonijiet tal-Kunsill tat-13 ta' Novembru 2006 dwar id-diġitalizzazzjoni u l-aċċessibbiltà online ta' materjal kulturali u dwar il-konservazzjoni diġitali — b'mod partikolari permezz tad-definizzjoni, f'dan il-qafas, tal-objettivi kwantitattivi u kwalitattivi u l-mobbilizzazzjoni tar-riżorsi korrispondenti,
                        
                     
                           —
                        
                        
                           jippromwovu s-sinerġiji bejniethom kif ukoll bejn l-istituzzjonijiet differenti involuti fil-proċess tad-diġitalizzazzjoni u tal-aċċessibbiltà online ta' materjal kulturali u ta' konservazzjoni diġitali, sabiex tittejjeb il-provvista ta' materjal kulturali diġitalizzat,
                        
                     
                           —
                        
                        
                           ikomplu bl-appoġġ tagħhom, fil-qafas tal-istrateġiji nazzjonali tagħhom, għall-integrazzjoni ta' materjal kulturali diġitalizzat f'EUROPEANA, b'mod partikolari permezz tal-promozzjoni ta' standards ta' interoperabbiltà, l-istabbiliment jew it-titjib tal-paġni tal-internet li jinkorporaw il-kontenut nazzjonali jew, fejn meħtieġ, id-definizzjoni, f'konformità mal-prijoritajiet tal-istituzzjonijiet kulturali li jipparteċipaw fil-proġett, tat-tematiċi Ewropej għall-għażla ta' dan il-materjal,
                        
                     
                           —
                        
                        
                           jikkunsidraw l-objettiv li jiġu integrati f'EUROPEANA x-xogħlijiet protetti u jinkuraġġixxu f'dan ir-rigward, b'rispett għas-sistemi nazzjonali u Komunitarji tad-drittijiet tal-awtur u drittijiet relatati fis-seħħ, il-konklużjoni ta' ftehim bejn il-partijiet ikkonċernati, effikaċi f'kuntest transkonfini, bil-ħsieb li jikkontribwixxu għad-diġitalizzazzjoni u l-aċċessibbiltà online ta' dawn ix-xogħlijiet,
                        
                     
                           —
                        
                        
                           jagħmlu użu minn mekkaniżmi li jiffaċilitaw id-diġitalizzazzjoni u l-aċċess online għal xogħlijiet orfni u xogħlijiet li m'għadhomx jiġu stampati u ditribwiti, filwaqt li jiġu rispettati kompletament l-interessi u d-drittijiet ta' dawk li għandhom id-drittijiet.
                        
                     
         
               6.
            
            
               JISTIEDEN LILL-KUMMISSJONI biex:
               
                           —
                        
                        
                           tħeġġeġ u tikkoordina l-ħidma biex titjieb il-konservazzjoni diġitali għall-perijodu fit-tul u l-interoperabbiltà tas-sistemi ta' aċċess għall-kontenut, b'mod partikolari permezz tal-iskambju ta' prattiki tajba u t-tixrid tal-istandards, u tappoġġa r-riċerka u l-iżvilupp fil-qasam tat-teknoloġija innovattiva, bil-ħsieb li tiżgura b'mod partikolari l-konservazzjoni għall-perijodu fit-tul tal-materjal kulturali diġitali, navigazzjoni u disponibbiltà multilingwistika ta' dan il-kontenut, u l-iżvilupp ta' użi ġodda,
                        
                     
                           —
                        
                        
                           teżamina l-fattibbiltà ta' rinforz tal-appoġġ finanzjarju, fil-qafas tal-programmi Komunitarji eżistenti u tal-perspettivi finanzjarji attwali, għad-diġitalizzazzjoni tal-materjal kulturali, mill-Istati Membri b'valur miżjud Ewropew u tikkontribwixxi għal EUROPEANA, b'kont xieraq meħud tal-istrateġiji u l-objettivi nazzjonali,
                        
                     
                           —
                        
                        
                           tivvaluta, b'mod partikolari abbażi tar-rapporti tal-Istati Membri, l-istat tal-progress u l-perspettivi tal-iżvilupp, inklużi dawk ekonomiċi u finanzjarji, ta' l-EUROPEANA, kif ukoll il-progress miksub fl-Istati Membri fil-qasam tad-diġitalizzazzjoni u l-aċċessibbiltà online ta' materjal kulturali u ta' konservazzjoni diġitali, u tirrapporta dwar dan lill-Parlament Ewropew u lill-Kunsill fl-2010.
                        
                     
         
               7.
            
            
               JISTIEDEN LILL-ISTATI MEMBRI U LILL-KUMMISSJONI, fil-qafas tal-kompetenzi rispettivi tagħhom, biex:
               
                           —
                        
                        
                           jinkoraġġixxu l-iżvilupp tal-EUROPEANA u jaħdmu mal-partijiet interessati, b'mod partikolari permezz tal-Grupp ta' Esperti tal-Istati Membri dwar id-Diġitalizzazzjoni u l-Konservazzjoni Diġitali, biex jiddefinixxu mudell ekonomiku u ta' governanza li jiżgura s-suċċess u s-sostenibbiltà tagħha,
                        
                     
                           —
                        
                        
                           jippromwovu b'mod attiv lill-EUROPEANA fl-Ewropa u fid-dinja kollha u jinkoraġġixxu l-istabbiliment ta' sħubiji pubbliċi-privati li jistgħu jkunu utli għall-iżvilupp tagħha, b'mod partikolari fir-rigward tad-diġitalizzazzjoni u l-aċċessibbiltà online ta' materjal kulturali u l-preservazzjoni diġitali.
                        
                     
         
               8.
            
            
               JISTIEDEN LILL-FONDAZZJONI “EWROPEA TAL-BIBLJOTEKI DIĠITALI” biex:
               
                           —
                        
                        
                           taħdem mill-qrib mal-Istati Membri, il-Kummissjoni u l-istituzzjonijiet kulturali, waqt li tirrispetta r-responsabbiltajiet rispettivi tagħhom, bil-ħsieb ta' definizzjoni ta' mudell ekonomiku u ta' governanza li jiżguraw is-suċċess u s-sostenibbiltà tal-EUROPEANA.
                        
                     
         
      (1)  ĠU L 236, 31.8.2006, p. 28.
   
      (2)  ĠU C 297, 7.12.2006, p. 1.
   
      (3)  2006/2040 (INI).
   
      (4)  Dok. 12580/08.
   
      (5)  Deċiżjoni tal-Kummissjoni, tat-22 ta' Marzu 2007, (ĠU L 119, 9.5.2007, p. 45).
   
      (6)  Deċiżjoni tal-Kummissjoni, tas-27 ta' Frar 2006, (ĠU L 46, 16.2.2006, p. 32).
   
      (7)  Studji dwar il-progress fid-diġitalizzazzjoni tal-kultura fl-Unjoni Ewropea, dwar l-impatt soċjo-ekonomiku tal-konservazzjoni għall-perijodu fit-tul tar-riżorsi diġitali, u dwar l-impatt soċjo-ekonomiku tar-riżorsi tad-dominju pubbliku;